Die manjifieke onthulling van Mel: Jacolet van den Berg Graffiti Boeke
Die manjifieke onthulling van Mel
Wanneer die lewe jou omwentel is die wéét binne-in jou.
Vir Mel is haar eie melkweg skitterend. Sy het wat sy wil hê, sy is wie sy wil wees. Sy maak die reëls en sy dra nie maskers nie, want sy is in beheer. Maar skielik maak 'n veel groter ster haar verskyning: Isabella, 'n ongevraagde toevoeging tot die gesin. En boonop besef Mel dat haar beroepskeuse as mediese suster 'n ode was aan haar oorlede ma. Susterwees was dalk haar ma se passie, maar is dit regtig hare? Mel maak gereed om uit haar einste, skitterende melkweg te verskiet. Dit is 'n waagstuk, iets wat só nie haar ding is nie. Die ontdekkingsreis vat haar na 'n wêreld wat sy nog altyd vermy het, tussen mense wat nie haar dam se ganse is nie. By die
flats van Belhar kom sy tot die besef dat die dam dalk nie hare is nie, maar dat sy tog, teen haar verwagting, inpas by die ganse. Sy ontmoet 'n jeugwerker met tatoes en 'n skaatsplank wat baanbrekerswerk onder die jeug doen. Sy leer Llewellyn, haar stiefsuster se grootste aanhanger, beter ken en wys hom sy is nie so upstairs soos hy gedink het nie. Mel ontdek haarself en 'n wêreld buite haar eie reëls. Moet sy kies tussen wie sy was en wie sy kan wees? Of is daar plek vir Mel die skateboarder, die biker en die kelner in haar melkweg?
Lesers het Mel reeds as Gita se suster leer ken in Die geheime lewe van Gita (2021) en sal ook ander bekende karakters teëkom. Jacolet is bekend vir haar humoristiese verhale met baie hart en diepte. In Die manjifieke onthulling van Mel besef die hoofkarakter dat sy haar eie lewe moet herdefinieër en word gekonfronteer met mense en ruimtes wat heeltemal buite haar verwysingsveld of gemaksone is - soos die Kaapse Vlakte. Mel leer dat, indien jy bereid is om jouself ontvanklik te maak, daar baie meer is wat mense in gemeen het as wat ons weghou van mekaar.